Lis trututis mi clamin la Vecje ma jo no mi scompon, anzit o soi contente di jessi rivade a la mê etât e o soi sigure che lôr no rivaran a tant.
Jo o stoi sot chel biel salt di aghe dal torent e mi môf pôc. Il mangjâ mi rive dispès denant dal nâs e o fâs pocje fadie a jemplâ la panze. Dal me puest o viôt dut ce che al sucêt dulintor e ogni tant o doi cualchi consei a lis trutis plui zovinis. “Stait atentis ai viers che vegnin ju pe aghe. Dispès a taponin un fierut peât intun fîl, che tirât dal om us tire fûr da la aghe e e je muart sigure”. “Ma va?” mi rispuindin ridint e no mi dan rete. Di fat ogni tant une trutute e sparìs e pôc dopo il so puest al ven cjapât di une altre. Jo mi soi stufade di da conseis e cumò o tâs e o lassi che si rangjin.
A disi il vêr o ai riscjât la vite ancje jo e plui di une volte. Mi visi ben di cuant che mi è plombât scuasit denant dal nâs chel strafaniç dut lusint e che al zirave svelt in te aghe. Di sigûr nol jere un pessut ma di bot mi è vignude voie di dâi une muardude, cussì, par parâlu vie, no par altri.
Po ben, mi visarai simpri, chest argagn mi reste peât in bocje e subit mi soi sintude a tirâ fûr de aghe. La voie di vivi mi à scjadenade e o ai tacât a saltâ fûr e dentri de aghe fin che o soi rivade a dispeâmi e pe gran pôre no mi soi mote de mê tane par diviers dîs. Une altre volte mi è sucedût cuntun biel vier. Ancje in chê ocasion o soi rivade in timp a spudâ il vier cun chel fierut che mi tirave fûr de aghe e cumò o stoi simpri atente.
Ven a stâi che al è di un biel pieç che al plûf une vore, la aghe e je dut un pantan e no si viôt nuie, cussì mi tocje stâ ferme e spietâ che e sclarissi. A son passâts une vore di dîs cun la aghe sporcje e jo o ai une vore di fan. Vuê la aghe e je plui clare e o spieti che mi vegni a tîr alc di mangjâ.
Cumò mi passe denant dal nâs un grues vier neri, no resist e lu glot intun bocon.
E vie jo, e je la mê fin.
di Pauli Jacuz
fur_Latn fur_Latn fur_Latn fur_Latn fur_Latn fur_Latn fur_Latn fur_Latn